Document ID: 32007D0421

ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Ιουνίου 2007
σχετικά με την κατάργηση της απόφασης 96/587/ΕΚ για τη δημοσίευση του καταλόγου αναγνωρισμένων οργανισμών οι οποίοι έχουν κοινοποιηθεί από τα κράτη μέλη σύμφωνα με την οδηγία 94/57/ΕΚ του Συμβουλίου
[κοινοποιηθείσα υπό τον αριθμό Ε(2007) 2379]
(Κείμενο που παρουσιάζει ενδιαφέρον για τον ΕΟΧ)
(2007/421/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 94/57/ΕΚ του Συμβουλίου, της 22ας Νοεμβρίου 1994, σχετικά με τους κοινούς κανόνες και πρότυπα για τους οργανισμούς επιθεώρησης και εξέτασης πλοίων και για τις συναφείς δραστηριότητες των ναυτικών αρχών (1), και ιδίως το άρθρο 4 παράγραφος 4,
Εκτιμώντας τα ακόλουθα:
(1)
Οι αναγνωρισμένοι από τα κράτη μέλη οργανισμοί σύμφωνα με την οδηγία 94/57/ΕΚ παρατίθενται στην απόφαση 96/587/ΕΚ της Επιτροπής (2).
(2)
Σύμφωνα με το άρθρο 4 παράγραφος 5 της οδηγίας 94/57/ΕΚ, οι οργανισμοί οι οποίοι στις 22 Ιανουαρίου 2002 έχουν ήδη αναγνωριστεί βάσει της εν λόγω οδηγίας διατηρούν την αναγνώρισή τους.
(3)
Με την απόφαση 2005/623/ΕΚ της Επιτροπής παρατάθηκε η περιορισμένη αναγνώριση του Ελληνικού Νηογνώμονα (3) για περίοδο τριών ετών, με επιπτώσεις για την Ελλάδα και την Κύπρο.
(4)
Με την απόφαση 2006/382/ΕΚ της Επιτροπής (4) επεκτάθηκε η περιορισμένη αναγνώριση του Ελληνικού Νηογνώμονα, με επιπτώσεις για τη Μάλτα.
(5)
Με την απόφαση 2006/660/ΕΚ της Επιτροπής (5) χορηγήθηκε περιορισμένη κοινοτική αναγνώριση στο πολωνικό νηολόγιο για περίοδο τριών ετών, με επιπτώσεις για την Τσεχική Δημοκρατία, την Κύπρο, τη Λιθουανία, τη Μάλτα, την Πολωνία και τη Σλοβακική Δημοκρατία.
(6)
Η απόφαση 96/587/ΕΚ που είναι πλέον παρωχημένη θα πρέπει συνεπώς να καταργηθεί, ενώ ο ενημερωμένος κατάλογος των αναγνωρισμένων οργανισμών σύμφωνα με την οδηγία 94/57/ΕΚ πρέπει να δημοσιεύεται στην Επίσημη Εφημερίδα της Ευρωπαϊκής Ένωσης σε τακτά χρονικά διαστήματα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 96/587/ΕΚ καταργείται.
Άρθρο 2
Ο γενικός διευθυντής ενέργειας και μεταφορών δημοσιεύει στην Επίσημη Εφημερίδα της Ευρωπαϊκής Ένωσης ενημερωμένο κατάλογο των αναγνωρισμένων οργανισμών σύμφωνα με την οδηγία 94/57/ΕΚ το αργότερο έως την 1η Ιουλίου κάθε έτους.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 14 Ιουνίου 2007.

Labels: 10
8